กระทรวงศึกษาธิการ จัดงานวันครู ครั้งที่ 67 พ.ศ.2566 "พลังครู คือ หัวใจของการพลิกโฉมคุณภาพการศึกษา"
นางสาวตรีนุช เทียนทอง รัฐมนตรีว่าการกระทรวงศึกษาธิการ เป็นประธานในพิธีทำบุญตักบาตรและถวายข้าวสารพระสงฆ์ และพิธีบำเพ็ญกุศลอุทิศให้แก่ครูผู้วายชนม์ พิธีทำบุญเพื่อความเป็นสิริมงคลและพิธีบูชาบูรพาจารย์ บริเวณด้านหน้ากระทรวงศึกษาธิการ เนื่องในงานวันครู ครั้งที่ 67 ประจำปี 2566 โดยมีคณะผู้บริหาร ข้าราชการและบุคลากรทางการศึกษา ร่วมในพิธี ในโอกาสนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม จะเป็นประธานงานวันครู ครั้งที่ 67 พ.ศ.2566 "พลังครู คือ หัวใจของการพลิกโฉมคุณภาพการศึกษา" ที่กระทรวงศึกษาธิการ โดยคุรุสภาจัดขึ้นพร้อมกันทั้งส่วนกลางและส่วนภูมิภาคด้วยจากนั้น รัฐมนตรีว่าการกระทรวงศึกษาธิการ จะมอบรางวัลของคุรุสภา 9 รางวัล รวม 176 ราย และหน่วยงานในสังกัดกระทรวงศึกษาธิการ 2 หน่วยงาน ได้แก่ รางวัลพระพฤหัสบดี ระดับประเทศ ของสำนักงานคณะกรรมการ สกสค. 9 ราย และรางวัลครูดีในดวงใจของ สพฐ. 237 ราย รวม 11 รางวัล 422 รายนอกจากนี้ ภายในงานยังมีกิจกรรมวิชาการ Online บนแพลตฟอร์ม วันครู ผ่านเว็บไซต์ www.วันครู.com อาทิ กิจกรรมวันครู ระหว่างวันที่ 16-17 มกราคม ทั้งจากส่วนกลางและส่วนภูมิภาค การจัดเสวนาพิเศษ กิจกรรมสัปดาห์วันครู ระหว่างวันที่ 11-17 มกราคม เป็นต้น